Informácia o plnení úloh vyplývajúcich z podprojektu                 "Programové rozpočtovanie" 

	 l. Plnenie harmonogramu implementácie programového                 rozpočtovania do systému štátneho rozpočtu SR v roku 2001

	Úlohy určené pre ministerstvo financií a príslušných správcov rozpočtových kapitol v harmonograme boli v roku 2001 splnené.	
	 
Posledná úloha harmonogramu pre rok 2001 “Príprava programovej štruktúry a vykonanie potrebných postupov na prechod rozpočtovania kapitol na systém plánovania, programovania a rozpočtovania”, ktorá má termín ukončenia do 31.12. 2001, sa plní. Je predpoklad že programové štruktúry šiestich kapitol (MV SR, MO SR, MDPaT SR, MP SR, MZ SR, MPSVR SR) budú v spolupráci s ministerstvom financií a zahraničnými expertmi  dokončené do 3l. decembra 2001, v januári 2002 budú schválené vo vedení jednotlivých ministerstiev a následne  predložené ministerstvu financií. 
	
	Bola tiež splnená úloha č. D. 8. uložená ministerke financií v uznesení vlády SR 525/2001 "pripraviť zámer na zníženie počtu rozpočtových kapitol". Uvedený zámer, ktorý bol schválený uznesením vlády SR č. 987 zo dňa 17. októbra 2001,  umožní vytvoriť  efektívnejšiu  a prehľadnejšiu programovú štruktúru výdavkov štátneho rozpočtu.

	

	
	2. Postup pri plnení úloh harmonogramu implementácie                programového rozpočtovania na rok 2001	

	2.l. Príprava programovej štruktúry štyroch pilotných                kapitol v rámci návrhu štátneho rozpočtu na rok 2002
	
	V rámci prípravy návrhu štátneho rozpočtu na rok 2002 sa prijalo rozhodnutie overiť na niekoľkých pilotných kapitolách zostavenie návrhu rozpočtu v plnej programovej štruktúre.

	Predpokladalo sa, že jeden  alebo dvaja správcovia rozpočtových kapitol (napr. Ústavný súd SR a Slovenská akadémia vied) prejavia záujem pripraviť návrh rozpočtu v programoch. K týmto dvom  kapitolám  pribudli aj Ministerstvo školstva SR a Najvyšší súd SR. Títo správcovia rozpočtových kapitol využili expertnú pomoc zo zahraničia a v priebehu krátkeho času pretransformovali aktivity svojich rozpočtových kapitol do formy programov.  Uvedení pilotní správcovia rozpočtových kapitol sa pri tvorbe svojich programových štruktúr potýkali s mnohými problémami, ktoré sa podarilo vyriešiť najmä vďaka mimoriadnemu úsiliu pracovníkov zúčastňujúcich sa na tomto procese. Vďaka tomu bolo možné v praxi overiť niektoré postupy a korigovať pôvodné závery a usmernenia, čo bude užitočné pre záverečnú etapu vytvárania programových štruktúr rozpočtových kapitol.	

	Ostatných správcov rozpočtových kapitol usmerňovalo ministerstvo financií najmä na prípravu programov v tých aktivitách, ktoré do svojej transformácie vykonávajú štátne fondy a definovanie programov spolufinancovaných z predvstupových fondov EÚ na základe podpísaných finančných memoránd.

	Podobne sa overoval aj postup pri príprave nadrezortných (medzirezortných) programov najmä na programe NP PRENAME, ktorého gestorom je ministerstvo zahraničných vecí a účastníkmi ďalší správcovia kapitol. 
Správcovia rozpočtových kapitol predložili na rokovanie vlády približne 100 programov, ktoré však v niektorých prípadoch mali charakter nižšej úrovne triedenia (podprogram, resp. projekt/prvok). Pri zostavovaní plnej programovej štruktúry kapitol v priebehu rokov 2002 a 2003 sa na základe analýzy toto zatriedenie upresní.

	Dolaďovanie programovo alokovaných výdavkov v nadväznosti na klasickú štruktúru návrhu rozpočtu prebiehalo v niekoľkých cykloch. Osobitnú pozornosť si vyžiadalo zosúladenie údajov o výdavkoch určených na spolufinancovanie projektov na základe podpísaných finančných memoránd s EÚ. V rámci programového rozpočtovania v ďalších rokoch bude potrebné venovať zvýšenú pozornosť  procesu implementovania  predvstupovej pomoci EÚ.

	V rámci programovo alokovaných výdavkov sa špecifikovala prevažná väčšina projektov rozpočtových kapitol spolufinancovaných z predvstupových fondov. Výsledkom je transparentný prehľad o spolufinancovaní z národných zdrojov na každý projekt, ktorý by mal byť financovaný v roku 2002 a orientačne aj výška prísľubu zdrojov EÚ na tieto projekty.

	Celkovo sa zo štátneho rozpočtu na rok 2002 rozpočtuje na spolufinancovanie projektov v rámci  SAPARD, ISPA a PHARE 3,4 mld Sk a očakáva sa, že z týchto predvstupových fondov sa získajú prostriedky vo výške 9,4 mld Sk.

	V rámci programov majú osobitné postavenie aktivity transformovaných  štátnych fondov. Podrobnosti o týchto programoch sú uvedené v schválenom  štátnom rozpočte na rok 2002 v časti o výdavkoch rozpočtovaných formou programového rozpočtovania.

	Celkovo sa na financovanie výdavkov vo forme programov vyčleňuje v roku 2002 55,3 mld Sk, z toho v kapitole VPS 5,3 mld Sk.

	Podľa triedenia funkčnej klasifikácie je najväčší objem výdavkov rozpočtovaný v programoch v oddieli 04 - Ekonomická oblasť (56,7 %, t.j. 31,3 mld Sk), kde prevažujú programy v "Poľnohospodárstve, lesníctve, rybárstve a poľovníctve" a v "Doprave". Vo funkcii O9 - Vzdelávanie je zreteľný vplyv plnej programovej štruktúry ministerstva školstva. Úplnú vypovedaciu schopnosť bude mať takého porovnanie podľa funkčnej klasifikácie až po vypracovaní programových štruktúr rozpočtov všetkých rozpočtových kapitol.
	
	Jednotlivé oddiely funkčnej klasifikácie sa na celkovej sume výdavkov rozpočtovaných prostredníctvom programov v roku 2002 podieľajú nasledovne: 

	01 -  Všeobecné verejné služby      	4,2 mld  t.j. 7,6 %
	02 -  Obrana                        	2,8 mld       5,1 %
     03 -  Verejný poriadok a bezpečnosť 	0,3 mld       0,6 %
   	04 -  Ekonomická oblasť                31,3 mld      56,7 %
	05 -  Ochrana životného prostredia  	1,5 mld       2,7 %
     06 -  Bývanie a obč. vybavenosť     	5,2 mld       9,3 %
	07 -  Zdravotníctvo                 	1,1 mld       1,9 %
	08 -  Rekreácia, kultúra ,náboženstvo 	l,6 mld       2,9 %
	09 -  Vzdelávanie                   	7,3 mld      l3,2 %

2.2. Postup a  dosiahnuté výsledky  implementácie programového rozpočtovania v ďalších šiestich rozpočtových kapitolách ako východisko pre návrh štátneho rozpočtu na rok 2003

	Listom ministerky financií z 29. 5. 200l č. 2682/2001-KM bol správcom rozpočtových kapitol Ministerstva zdravotníctva SR, Ministerstva práce, sociálnych vecí a rodiny SR, Ministerstva dopravy, pôšt a telekomunikácií SR, Ministerstva pôdohospodárstva SR, Ministerstva obrany SR a Ministerstva vnútra SR  zaslaný podrobný harmonogram postupu pre plnenie úlohy č. D. 23 uznesenia vlády SR č. 525/2001:
	
"V spolupráci s ministerkou financií a určenými expertmi vykonať potrebné postupy pre uplatnenie systému plánovania, programovania a rozpočtovania v programovej štruktúre v rámci rozpočtovej kapitoly tak, aby v rozpočte na rok 2003 boli všetky výdavky rozpočtované prostredníctvom programov."
	
	Na základe toho  začala práca na príprave programov, ktoré budú tvoriť programovú štruktúru v rozpočte na rok 2003, a  na ktorej sa zúčastňujú okrem pracovníkov jednotlivých rezortov najmä zahraniční experti z US Treasury a pracovníci ministerstva financií. 

	Do 15. decembra 2001 boli vypracované za každú zo šiestich rozpočtových kapitol  štyri varianty  návrhov programovej štruktúry.  Posledný štvrtý návrh obsahuje okrem definovaných programov, podprogramov a projektov/prvkov aj pokus o  definovanie cieľov  a merateľných ukazovateľov. Uvedené varianty sa v súčasnosti pripomienkujú na ministerstve financií.	
	
	Možno konštatovať, že všetci  zástupcovia správcov rozpočtových kapitol, zahraniční experti a pracovníci ministerstva financií, ktorí sa na plnení úlohy zúčastňujú, vynaložili veľké úsilie pri jej plnení. Doterajší výsledok tejto práce, do ktorého je potrebné zahrnúť aj výsledok práce štyroch už spomínaných pilotných kapitol, hodnotia zahraniční experti ako veľký pokrok v implementácii programového rozpočtovania.
	
	V nasledujúcom období  ostáva fáza dopracovania navrhnutých programových štruktúr z hľadiska dodržania metodických postupov tvorby programov, cieľov a výstižných merateľných ukazovateľov. 

	Do konca decembra pripravia pilotné rozpočtové kapitoly detailné programové štruktúry, ktoré pomôžu pri vysvetľovaní a zdôvodňovaní ich priorít verejnosti. Programy ukážu účel vládnych výdavkov a umožnia merať dosahovaný pokrok pri plnení cieľov. 

	Predpokladá sa, že po zapracovaní pripomienok expertov a ministerstva financií  budú programové štruktúry jednotlivých rozpočtových kapitol dopracované do konca roku 2001, následne budú schválené vo vedeniach ministerstiev a ich definitívny návrhu bude predložený MF SR do 31. januára 2002.

	V rámci prípravy východísk návrhu štátneho rozpočtu na rok 2003 budú  programové štruktúry rozpočtových kapitol predložené na rokovanie vlády SR. Rovnako budú predložené na rokovanie vlády aj návrhy programov tých správcov rozpočtových kapitol, ktorí budú mať časť svojich rozpočtov vypracovanú v programoch. V tejto fáze predloženia  programových štruktúr sa od správcov rozpočtových kapitol očakáva, že navrhnú aj orientačnú výšku výdavkov na programy na rok 2003, ktorá bude v zásade vychádzať z návrhov týchto výdavkov uvedených ako "predbežný návrh" v časti návrhu štátneho rozpočtu   "Návrh výdavkov rozpočtových kapitol na rok 2002 realizovaných formou programového rozpočtovania".  
	
	Počas práce na tvorbe programových štruktúr vzniklo množstvo parciálnych problémov a otázok, ktorých  riešenia umožnili formulovanie návrhu metodiky pre implementáciu programového rozpočtovania, ako aj  prípravu námetov pre novelizáciu zákona o rozpočtových pravidlách.

	Za dôležitú otvorenú otázku možno považovať vytvorenie programových štruktúr rozpočtov jednotlivých súčastí verejného rozpočtu, najmä  Sociálnej poisťovne, Národného úradu práce, zdravotných poisťovní, štátnych fondov a Slovenského pozemkového fondu. V týchto súčastiach  verejného rozpočtu sa  každoročne  vynakladajú finančné prostriedky v sume viac ako l60 mld Sk. Podľa názoru zahraničných expertov je potrebné vytvoriť programy aj pre takto financované aktivity. Práca na programových štruktúrach týchto zložiek verejného rozpočtu by mohla začať po vytvorení programových štruktúr  jednotlivých rozpočtových kapitol.
	
	Zostavovanie rozpočtov  uvedených súčastí verejného rozpočtu od 1. 1. 2003  v štruktúre  rozpočtovej klasifikácie (na základe ustanovenia zákona  NR SR  č. 303/1995 Z. z. o rozpočtových pravidlách) by vytvorilo technické podmienky pre to, aby  (v prípade  záujmu) Sociálna poisťovňa, Národný úrad práce a zdravotné poisťovne mohli  používať   príslušnú časť rozpočtového informačného  systému pre programové rozpočtovanie.   	
	
	V priebehu tvorby programových štruktúr jednotlivých rezortov sa veľmi často objavoval problém, na ktorý upozorňujú aj zahraniční experti:  vytváraniu rezortných štruktúr by malo predchádzať schválenie dlhodobých priorít vlády -  "hlavných programov" vlády. Takto stanovené priority -  "hlavné programy", by umožnili aby pri rozpočtovaní výdavkov na nasledujúci rozpočtový rok, ale aj pri viacročnom rozpočtovaní, bolo možné na ne prihliadať pri určovaní limitov výdavkov. Ako východiská pre stanovenie  priorít - "hlavných programov", ktoré by mali definované len zámery, (ciele by boli stanovované až v programových štruktúrach rezortov) by bolo možné použiť základné koncepčné materiály vlády (najmä Programové vyhlásenie vlády, Predvstupový ekonomický program,  Národný plán regionálneho rozvoja, Národný plán preberania acquis).
	
	Schválenie zámeru na zníženie počtu rozpočtových kapitol, ktorý sa bude realizovať novelizáciou zákona o rozpočtových pravidlách v roku 2002, vyvolalo potrebu pripraviť programové štruktúry rozpočtových kapitol tak, aby obsahovali aj programy rozpočtových kapitol, ktoré budú začlenené. Tieto postupy sa budú vykonávať v roku 2002 v  rámci prípravy  návrhu štátneho rozpočtu na rok 2004.

	Po ukončení prác na príprave programových štruktúr šiestich rozpočtových kapitol, čo sa predpokladá do 3l. decembra 2001,  už v januári začnú práce na príprave programových štruktúr všetkých ostatných rozpočtových kapitol.   Vzhľadom na ich počet bude táto ďalšia etapa vyžadovať veľmi dobrú organizáciu práce s kapitolami, ale aj veľké úsilie všetkých účastníkov tohto procesu.  V nadväznosti na uvedené nie je možné súhlasiť s názormi, že je potrebné  predĺžiť práce na programových štruktúrach uvedených šiestich kapitol do ďalších mesiacov roku 2002.

	Záverom možno konštatovať, že tento proces bude o to náročnejší, že od začiatku prác v roku 2002 sa príprava programovej štruktúry  všetkých rozpočtových kapitol bude zameriavať aj na stanovenie merateľných ukazovateľov k jednotlivým navrhnutým cieľom. Doterajšie skúsenosti ukazujú, že určovanie cieľov a  správny výber merateľných ukazovateľov je pre správcov rozpočtových kapitol  nová zložitá úloha.

Zároveň bude prebiehať dopĺňanie programových štruktúr o programy začlenených rozpočtových kapitol do všetkých programových štruktúr rozpočtových kapitol. Predpokladá sa, že  ministerstvo financií vydá "Metodický pokyn pre implementáciu programového rozpočtovania do systému prípravy návrhu štátneho rozpočtu SR, jeho realizácie a hodnotenia", ktorý by mal správcom rozpočtových kapitol uľahčiť prácu na vytváraní programových štruktúr v nasledujúcej etape.  

	V záujme  zvládnutie tejto náročnej fázy implementácie programového rozpočtovania  bude ministerstvo financií naďalej spolupracovať s expertmi US Treasury, ku ktorým začiatkom roka 2002 pribudnú aj experti Svetovej banky.